32005R0394
L 063/17
JURNALUL OFÍCIAL AL UNIUNII EUROPENE
REGULAMENTUL (CE) NR. 394/2005 AL COMISIEI
din 8 martie 2005
de modificare a Regulamentului (CE) nr. 795/2004 de stabilire a normelor de aplicare a programului de plată unică prevăzut de Regulamentul (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de derogare de la Regulamentul (CE) nr. 1782/2003
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 145 literele (c), (d) și (q),
întrucât:
(1)
Regulamentul (CE) nr. 795/2004 al Comisiei (2) introduce normele de aplicare a programului de plată unică aplicabil din 2005. Punerea în aplicare administrativă și operațională a programului, care a început pe această bază la nivel național, a demonstrat necesitatea de a preciza procedurile cu privire la anumite aspecte ale programului și de a adapta anumite aspecte ale normelor în vigoare.
(2)
În special, ar trebui precizat domeniul de aplicare a definiției culturilor multianuale în ceea ce privește, pe de o parte, condițiile de eligibilitate pentru ajutorul pentru retragerea din circuitul agricol a unor terenuri și, pe de altă parte, programul de ajutor pentru culturile energetice menționate la articolul 88 din Regulamentul (CE) nr. 1782/2003.
(3)
Din motive administrative, pentru a limita crearea unor fracțiuni de drepturi de plată la ceea ce este necesar, articolul 3 alineatul (4) din Regulamentul (CE) nr. 795/2004 prevede că, în caz de transfer, toate fracțiunile existente trebuie să fie utilizate înainte de scindarea unui drept existent. Ar trebui precizat că respectiva dispoziție trebuie să facă referire la fracțiuni existente ale unui drept de aceeași natură, precum drepturile normale, dreptul de retragere din circuitul agricol sau drepturile însoțite de o autorizație în conformitate cu articolul 60 din Regulamentul (CE) nr. 1782/2003.
(4)
În conformitate cu articolul 7 alineatul (6) din Regulamentul (CE) nr. 795/2004, agricultorii care transferă hectare prin vânzare sau arendare nu pot beneficia de mecanismul prevăzut de respectivul articol. În măsura în care obiectivul acestui mecanism nu este compromis de cumpărarea, vânzarea sau arendarea unui număr echivalent de hectare, trebuie să se procedeze în așa fel încât mecanismul să poată fi aplicat și într-un astfel de caz.
(5)
Articolul 10 din Regulamentul (CE) nr. 795/2004 dispune că, în situații speciale, o parte din valoarea de referință poate fi vărsată din nou la rezerva națională. Din motive administrative, statele membre ar trebui autorizate să aplice această reducere peste un plafon care urmează a fi stabilit.
(6)
Articolul 21 alineatul (4) din Regulamentul (CE) nr. 795/2004 asimilează arendarea cu cumpărarea de terenuri în scopul investițiilor. De asemenea, ar trebui să se ia în considerare investițiile în capacitatea de producție efectuate sub forma unei arendări.
(7)
Articolul 22 alineatul (2) din Regulamentul (CE) nr. 795/2004 ține seama de cazul agricultorilor care se află într-o situație specială ca urmare a faptului că au cumpărat terenuri arendate în perioada de referință. Ar trebui precizat domeniul de aplicare a dispoziției prin elaborarea unei definiții a condițiilor de arendare de care trebuie să se țină seama.
(8)
Articolul 46 alineatul (2) al doilea paragraf din Regulamentul (CE) nr. 1782/2003 dispune că, cu excepția cazurilor de forță majoră sau a situațiilor excepționale, un agricultor să nu își poate transfera drepturile de plată, fără terenuri, decât după ce a utilizat, în sensul articolului 44 din regulamentul menționat anterior, cel puțin 80 % din drepturile sale în decursul a cel puțin unui an calendaristic sau după ce a cedat de bunăvoie rezervei naționale toate drepturile de plată pe care nu le-a utilizat în decursul primului an de aplicare a programului de plată unică. Ar trebui precizate condițiile de aplicare a respectivei dispoziții.
(9)
Prin urmare, Regulamentul (CE) nr. 795/2004 ar trebui modificat în consecință.
(10)
De la 1 ianuarie 2006, articolul 51 din Regulamentul (CE) nr. 1782/2003, astfel cum a fost modificat prin Regulamentul (CE) nr. 864/2004 (3), permite statelor membre să decidă autorizarea culturilor secundare pe hectarele eligibile pentru acordarea ajutorului pe parcursul unei perioade maxime de trei luni de la data de 15 august a fiecărui an. Ținând seama de faptul că, până la 31 decembrie 2004, aceste practici sunt compatibile cu normele existente în materie de plăți directe și că agricultorii ar putea fi din nou autorizați de la 1 ianuarie 2006 în temeiul acestei noi dispoziții, întreruperea acestor practici pe parcursul unui an ar ridica mari probleme financiare agricultorilor care sunt obișnuiți cu acestea și ar da naștere unor dificultăți practice și specifice în ceea ce privește eligibilitatea terenurilor. Astfel, pentru a asigura continuitatea măsurii și pentru a le permite agricultorilor, în statele membre în care ar fi luată o astfel de decizie, să ia la timp decizia de însămânțare, este necesar și pe deplin justificat să se prevadă, prin derogare de la Regulamentul (CE) nr. 1782/2003, aplicarea acestei opțiuni în 2005.
(11)
Ținând seama de faptul că programul de plată unică este aplicabil de la 1 ianuarie 2005, prezentul regulament ar trebui să se aplice cu efect retroactiv de la această dată.
(12)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 795/2004 se modifică după cum urmează:
1.
La articolul 2, literele (c) și (d) se înlocuiesc cu următorul text:
„(c)
«culturi permanente»: culturile pe care nu se practică un sistem de rotație, altele decât pășunile permanente, care ocupă terenurile pe o perioadă de cinci ani sau mai mult și care furnizează recolte repetate, inclusiv pepinierele astfel cum sunt definite în anexa I punctul (G/5) la Decizia 2000/115/CE a Comisiei (4), cu excepția culturilor multianuale menționate mai jos și a pepinierelor acestor culturi multianuale.
În sensul articolului 54 alineatul (2) din Regulamentul (CE) nr. 1782/2003 și în cazul suprafețelor care fac, de asemenea, obiectul unei cereri de ajutor pentru culturile energetice prevăzute la articolul 88 din respectivul regulament, crângurile cu rotație rapidă (cod NC ex 0602 90 41), Miscanthus sinensis (cod NC ex 0602 90 51), Phalaris arundicea (iarbă-albă) (cod NC ex 1214 90 90) trebuie considerate culturi multianuale. Cu toate acestea, în sensul articolului 44 alineatul (2) din Regulamentul (CE) nr. 1782/2003, se consideră hectare eligibile pentru acordarea ajutorului:
-
suprafețele plantate cu culturile menționate între 30 aprilie 2004 și 10 martie 2005;
-
suprafețele plantate cu culturile menționate până la 30 aprilie 2004 și arendate sau cumpărate între 30 aprilie 2004 și 10 martie 2005 pentru a beneficia de programul de plată unică;
(d)
«culturi multianuale», culturile următoarelor produse:
cod NC
0709 10 00
Anghinare
0709 20 00
Sparanghel
0709 90 90
Rubarbă
0810 20
Zmeură, mure sau dude și zmeura Logan
0810 30
Coacăze roșii, inclusiv coacăze negre și agrișe
0810 40
Afine, afine de pădure și alte fructe din genul Vaccinium
2.
La articolul 3, alineatul (4) se înlocuiește cu următorul text:
„(4) Alineatele (2) și (3) se aplică exclusiv în cazul în care agricultorul trebuie să declare sau să transfere încă un drept de plată sau o fracțiune dintr-un drept de plată cu o fracțiune de hectar după ce a declarat sau a transferat drepturi de plată sau fracțiuni de drepturi de plată existente și de aceeași natură.”
3.
La articolul 7, alineatul (6) se înlocuiește cu următorul text:
„(6) În sensul alineatelor (1), (2), (3) și (4), hectarele transferate printr-o vânzare sau prin arendare care nu sunt înlocuite cu un număr corespunzător de hectare sunt incluse în numărul de hectare pe care îl declară agricultorul.”
4.
La articolul 10 se adaugă următorul alineat (6):
„(6) Statele membre pot fixa un plafon peste care se aplică alineatul (1).”
5.
La articolul 21, alineatul (4) se înlocuiește cu următorul text:
„(4) O arendare pe termen lung a cărei durată este mai mare sau egală cu șase ani și care a intrat în vigoare la 15 mai 2004 cel târziu se consideră ca fiind o cumpărare de terenuri sau o investiție în capacitatea de producție în sensul aplicării alineatului (1).”
6.
La articolul 22 alineatul (2), se adaugă următorul paragraf:
„În sensul aplicării prezentului alineat, prin «terenuri cedate prin arendare» se înțelege terenurile care, în momentul cumpărării sau după cumpărare, făceau obiectul unei arendări care nu a fost niciodată reînnoită, cu excepția cazului în care reînnoirea a fost impusă printr-o obligație legală.”
7.
La articolul 25 se adaugă următorul alineat:
„(4) În sensul aplicării articolului 46 alineatul (2) al doilea paragraf din Regulamentul (CE) nr. 1782/2003, procentajul drepturilor de plată utilizate de un agricultor se calculează pe baza numărului de drepturi de plată care îi sunt alocate în decursul primului an de aplicare a programului de plată unică, cu excepția drepturilor de plată vândute cu terenurile; aceste drepturi trebuie utilizate în decursul unui an calendaristic.”
8.
Articolul 47 se înlocuiește cu următorul text:
„Articolul 47
Depășire a plafoanelor
În cazul în care totalul sumelor care trebuie vărsate pentru fiecare din programele prevăzute la articolele 66-71 din Regulamentul (CE) nr. 1782/2003 depășește plafonul stabilit în conformitate cu articolul 64 alineatul (2) din regulamentul menționat anterior, suma care trebuie alocată se reduce proporțional pentru anul respectiv.”
Articolul 2
Prin derogare de la articolul 51 din Regulamentul (CE) nr. 1782/2003, statele membre pot decide, pentru anul 2005, să aplice articolul 51 litera (b) al doilea paragraf din respectivul regulament, modificat prin Regulamentul (CE) nr. 864/2004.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 martie 2005.